Proiect

INSTRUCŢIUNI
privind organizarea  şi desfăşurarea campionatului

naţional de TIR vânătoresc


Cap. 1. Generalităţi 


Concursurile de tir vânătoresc se desfăşoară anual, începând de la etapa pe club, trecând prin etapele pe asociaţii şi zonele, până la etapa naţională, în scopul îmbunătăţirii tirului cu arma de vânătoare şi atragerii unui număr cât mai mare de membri-vânători amatori în activitatea competiţională.


La concursurile de tir vânătoresc pot participa vânătorii amatori, membri ai organizaţiilor afiliate la A.G.V.P.S. din România, care posedă permis de vânătoare şi carnete de membru vizate la zi. Se exceptează de la această posibilitate sportivii legitimaţi la cluburile de tir şi foştii sportivi legitimaţi până în urmă cu 5 ani, la astfel de cluburi. De asemenea, se exceptează de la astfel de competiţii, vânătorii legitimaţi şi cei care concurează sau au concurat în ultimii 5 ani la competiţiile naţionale şi internaţional de sporting.  

Conducerea fiecărei asociaţii are obligaţia de a sprijinii Comisia de tir vânătoresc şi de a asigura desfăşurarea concursurilor în cele mai bune condiţii. 

Începând cu etapa pe judeţ, asociaţiile vor transmite la A.G.V.P.S. din România  procesul verbal, foile de arbitraj si clasamentul final, întocmite de către comitetele de organizare. Toate aceste documente vor fi în prealabil înregistrate şi ştampilate la asociaţia organizatoare şi vor fi trimise A.G.V.P.S. din România în maxim 5 zile de la data desfăşurării concursului.


Se recomandă ca la etapa zonală şi obligatoriu la cea naţională să participe un delegat din partea A.G.V.P.S. din România, care este recomandat să îndeplinească şi funcţia de preşedinte al Comitetului de organizare.


Pentru toate etapele, organizatorii concursurilor au obligaţia să asigure un corp de arbitrii, după cum urmează:

a) pentru concursul de vânătoare:

· 1 arbitru principal;

· 2 arbitri secundari.

b) pentru ţintă fixă:

· 1 arbitru principal;

· 1 arbitru secundar.


La şedinţa tehnică a concursului, pentru toate competiţiile, Comitetul de organizare va verifica permisul  de vânătoare, carnetul de membru vizat la zi şi permisul de arma ale fiecărui concurent.

Cap. 2. Etapele de desfăşurare


2.1. Etapa pe club


Concursul se va desfăşura pe o singură manşă de parcurs şi 5 focuri la ţintă fixă. Se califică pentru etapa următoare un număr de 3 concurenţi  condiţionat însă de realizarea unui procent de 50%  din punctajul maxim. Toate cheltuielile (cartuşe, ţinte, talere), cu excepţia celor organizatorice, se suportă de către concurenţi.


2.2. Etapa pe asociaţie 

Concursul se va desfăşura pe 2 manşe de parcurs şi 10 focuri la ţintă fixă, câte 5 după fiecare manşă „parcurs”. 

Se califică pentru etapa superioară 3 concurenţi, condiţionat de realizarea unui barem minim de 60% din punctajul maxim. Toate cheltuielile, cu excepţia celor organizatorice, se suportă de către concurenţi. 

Etapa pe asociaţie se poate ţine direct, în situaţia în care asociaţia nu are cluburi sau atunci când nu a organizat etape pe cluburi.


2.3. Etapa zonală

Concursul va fi precedat de o manşă de antrenament oficial, care nu este obligatoriu şi se va desfăşura pe parcursul a 3 manşe „parcurs” şi câte 5 focuri la ţintă fixă trase după fiecare manşă, într-un interval a două zile consecutive. Pentru prima zi se va trage antrenamentul oficial şi o manşă de concurs, iar în a doua zi se vor trage două manşe şi va avea loc festivitatea de premiere.


Toate cheltuielile de organizare (cartuşe, ţinte, talere, cazare, masa, transport, arbitraj etc.) se suportă de către asociaţiile participante.


Pentru a obţine calificarea la etapa naţională, concurenţii trebuie să realizeze minimum 70% puncte din punctajul maxim.


Pentru etapa naţională se califică primii 5 concurenţi. Pe lângă cei 5 clasaţi, se poate califica şi un tânăr vânător, cu vârsta până la 30 de ani împliniţi, dacă nu s-a clasat în primii cinci, dar condiţionat de realizarea baremului de 70%.  


La etapa naţională se califică din oficiu şi primii trei clasaţi la etapa naţională din anul precedent, fără a mai participa la etapa zonală din anul în curs.  


Organizatorii sunt obligaţi să anunţe programul de desfăşurare a etapei zonale asociaţiilor arondate zonei, cu cel puţin 10 zile mai înainte de concurs. La rândul lor, asociaţiile participante sunt obligate să anunţe asociaţiei organizatoare, cu cel 5 zile înainte, lista participanţilor.


Etapa zonală se va desfăşura pe următoarele zone:

- Alba Iulia pentru judeţele Alba, Bistriţa, Braşov, Cluj, Hunedoara, Mureş, Sibiu şi Vâlcea.


-  Satu Mare pentru judeţele: Covasna, Harghita, Maramureş, Sălaj, Satu Mare şi Suceava;


- Ploieşti pentru judeţele: Argeş, Călăraşi, Constanţa, Dâmboviţa, Giurgiu, Ialomiţa, Olt, Teleorman, Prahova şi Bucureşti;


- Timişoara pentru judeţele: Arad, Bihor, Caraş-Severin, Dolj, Gorj, Timiş şi Mehedinţi;


- Vaslui pentru judeţele: Buzău, Bacău, Botoşani, Brăila, Galaţi, Vaslui, Vrancea, Iaşi, Neamţ şi Tulcea.


 După terminarea etapelor zonale, asociaţiile organizatoare vor comunica rezultatele, în termen de 48 de ore, la A.G.V.P.S. din România. 


2.4. Etapa naţională 


Se organizează de către A.G.V.P.S. din România, împreună cu una dintre asociaţiile vânătoreşti afiliate, care are posibilitatea asigurării unui poligon corespunzător.
Concursul se va desfăşura pe parcursul a 4 manşe „parcurs” şi 20 de focuri ţintă fixă, câte 5 după fiecare manşă „parcurs”.


Durata concursului va fi de 3 zile consecutive, prima fiind rezervată şedinţei tehnice şi antrenamentului oficial. A doua zi, au loc primele două manşe „parcurs” şi 2 reprize de câte 5 focuri la ţintă fixă. A treia zi, vor avea loc ultimele două manşe „parcurs” şi ultimele 2 reprize de câte 5 focuri la ţintă fixă, precum şi festivitatea de premiere.

Toate cheltuielile organizatorice, cu excepţia transportului, vor fi suportate de către A.G.V.P.S. din România, potrivit devizului aprobat în Consiliul acesteia. Eventualele diferenţe în plus, vor fi suportate de concurenţi sau de către asociaţiile pe care le reprezintă.
Cap. 3.  Baremuri de cheltuieli 


3.1. Transportul


Se va efectua cu trenul clasa a II-a, cu autoturismele puse la dispoziţie de asociaţii sau cu autoturismele proprietate personală, după caz, situaţie în care se decontează costul benzinei până la nivelul unui bilet de tren de clasa a II-a. 

Cheltuielile de transport ale concurenţilor şi delegaţilor se suportă de către asociaţiile ai căror delegaţi sunt.


3.2. Cazare


Cheltuielile se decontează până la baremul unui hotel de categoria 2 stele, numai dacă nu se poate asigura cazare în cămine, moteluri sau campinguri la preţuri mai reduse. Cheltuielile de cazare se decontează doar pentru concurenţi şi delegaţii oficiali.


Pentru concursurile care se desfăşoară la etapa zonală se acordă 2 nopţi cazare, iar pentru etapa finală se acorda 3 nopţi cazare.


3.3. Masa


La etapa zonală se organizează o masă comună, iar la cea finală două. 

Nivelul alocaţiei de hrană la etapa zonală se stabileşte de consiliul asociaţiei organizatoare după punere de acord cu conducerile asociaţiilor participante, iar la etapa finală, de Consiliul A.G.V.P.S. din România, prin devizul de cheltuieli aprobat în acest sens.


3.4. Premii


Etapa pe filiala/club 

Pe lângă diplome se acordă, doar primilor 3 clasaţi, următoarele premii:


- Locul I – 75 buc. cartuşe;


- Locul II – 50 buc. cartuşe;


- Locul III – 25 buc. cartuşe.


Etapa pe asociaţii 

Se acordă primilor 3 clasaţi în afară de diplome, următoarele premii:

- Locul I – 150 buc. cartuşe;


- Locul II – 100 buc. cartuşe;


- Locul III – 50 buc. cartuşe.


C/val. premiilor la aceste două etape se suportă de către asociaţia organizatoare. 

Etapa zonală

Se acordă primilor 3 clasaţi în afară de diplome, următoarele premii:


- Locul I – 300 buc. cartuşe;


- Locul II – 200 buc. cartuşe;


- Locul III – 100 buc. cartuşe.


Cheltuielile de premiere se suportă de fiecare asociaţie care are concurenţi premiaţi.


Etapa naţională 

Tuturor participanţilor li se va atribui câte o insignă sau o diplomă de participare. Primilor 3 clasaţi li se acordă în plus, diplome şi medalii sau cupe, precum şi  următoarele premii: 

- Locul I – 500 buc. cartuşe;


- Locul II – 250 buc. cartuşe;


- Locul III – 150 buc. cartuşe.


Cheltuielile de premiere, ca şi cele de organizare, se suportă de către A.G.V.P.S. din România. Asociaţiile vor atribui, doar pentru antrenament fiecărui trăgător calificat în etapa naţională, câte 100-300 de cartuşe,  precum şi talerele aferente, în baza hotărârii consiliilor asociaţiilor în acest sens. 


Cap 4. Decontări


Toţi concurenţii şi delegaţii oficiali vor avea asupra lor ordine de deplasare, emise de asociaţiile pe care le reprezintă. Acestea vor fi vizate de către asociaţia organizatoare, în vederea decontării ulterioare a cheltuielilor la asociaţiile pe care le reprezintă.


La etapa zonală şi naţională, reprezentanţii A.G.V.P.S., delegaţii şi arbitrii vor beneficia de aceleaşi drepturi ca şi concurenţii. 


Asociaţia organizatoare a etapei naţionale va întocmi decontul de cheltuieli, cu respectarea pe capitole a devizului de cheltuieli transmis de A.G.V.P.S., şi îl va deconta la aceasta din urmă.
Cap 5. Arbitrii 

La etapa pe cluburi şi asociaţii, aceştia vor fi nominalizaţi de asociaţiile organizatoare. 


La etapa pe zonală vor fi desemnaţi arbitrii dintre delegaţii asociaţiilor  participante. Cheltuielile ocazionate de participarea acestora vor fi suportate  de asociaţiile pe care le reprezintă.


La etapa naţională, arbitri vor fi desemnaţi câte unul din  fiecare din cele 5 zone. În situaţia în care din una sau mai multe zone nu se pot asigura arbitri, sarcina selecţionării lor echilibrat revine Comitetului de organizare. Cheltuielile ocazionate de participarea arbitrilor la concurs vor fi suportate de către asociaţia care îi deleagă. Comunicarea reprezentantului zonei se va face obligatoriu odată cu comunicarea rezultatelor finale de la etapa zonală. În caz de necomunicare, Comitetul de organizare îşi rezervă dreptul de a lua operativ decizia cea mai potrivită.  
REGULAMENT TEHNIC AL CONCURSULUI

 DE TIR VÂNĂTORESC


1. PARCURS VÂNĂTORESC 


Amenajarea poligonului va fi făcută conform tradiţiei (vezi anexa 1), cu următoarele precizări:


- Limita de zbor a talerului va fi de 65-68 m;


- Talerul va trebui să treacă printr-un cerc cu diametrul de 80 cm al cărui centru va fi aşezat la o înălţime de 3,5 m măsurată de la sol la distanţă de 10 m de lansator ;


- Se vor trage maximum 25 focuri după cum urmează:

- Pe posturile 1-10 se pot trage 2 focuri la un taler (dacă nu l-a lovit cu primul). Se vor puncta cu 5 puncte talerele împuşcate pe aceste posturi, indiferent care foc doboară talerul.

- Pe posturile 11-15 se va trage numai un singur foc la taler. Talerele lovite vor fi punctate cu 10 puncte.

- Nu mai există limită de împuşcare decât pentru talerele de pe posturile 11-15 unde aceasta este verticală posturilor.


- Poziţia de aşteptare este cu arma în sold (SKEET), talerul fiind lansat la comandă.


- Se admit numai cartuşe de maxim 32 gr şi cu alice de maximum 2.5 mm.


- Armele folosite în concurs pot fi orice tip de arma lisă, fără a fi montată cureaua.


- În timpul unei manşe, un trăgător poate schimba arma, dacă consideră necesar.


- În caz de rateu sau declanşare instantanee a ambelor focuri, arbitrul acordă repetarea manşei respective, de maximum două ori, dar numai dacă acesta constată o defecţiune de armă şi obligă concurentul la schimbarea armei.


2. ŢINTĂ FIXĂ 


- Ţintele se montează la o distanţă de 35 m (în funcţie de tipul de proiectil folosit) de linia de tragere şi constă dintr-o siluetă anatomică de căprior, mistreţ sau vulpe, cu cercul de 10 puncte uşor vizibil.  


- Toate ţintele în cadrul unui concurs vor fi orientate în aceeaşi direcţie (stânga sau dreapta) şi vor conţine puncte de la 0 la 10.


- Se vor folosi arme ghintuite de vânătoare sau arme lise cu proiectil unic.


- Poziţia de tragere: în picioare, nerezemat, fără curea. Pe posturile de tragere vor intra simultan atâţi trăgători câte ţinte sunt montate şi vor trage pe rând câte un foc, timpul de tragere nefiind limitat. Singura restricţie constă în faptul că trăgătorul, după ce a epolat pentru a trage, nu are dreptul să dezepoleze.


- Este permisă folosirea armelor altor trăgători participanţi la etapa competiţională respective.


- Arma va fi prevăzută numai cu aparate de ochire clasice.


- Distanţa dintre ţinte trebuie să fie minimum 2 m.

3. CONSIDERAŢII FINALE 


- Se vor întocmi clasamente distincte pentru ţintă fixă,  parcurs vânătoresc şi un clasament general. Clasamentul general se va întocmi prin cumularea rezultatelor la cele două probe, pentru fiecare trăgător. 

Premierea primilor trei clasaţi în clasamentul de la ţintă fixă şi la „parcurs” vânătoresc se va face de către asociaţiile pe care le reprezintă, la un cuantum egal cu cel de la faza zonală, corespunzător locului ocupat. Premierea primilor trei clasaţi în clasamentul general se  face de către A.G.V.P.S. din România. 

4. PUNCTAJE:


PARCURS VÂNĂTORESC :


- Pe posturile 1-10 se vor puncta cu 5 puncte fiecare taler lovit din primul sau al doilea foc.


10 x 5 p = 50 puncte 


- Pe posturile 11-15 se vor puncta cu 10 puncte fiecare taler lovit :


  5 x 10 p = 50 puncte

Total parcurs = 100 puncte.


ŢINTĂ FIXĂ :

· 5 focuri x 10 p = 50 puncte;

Total general = 150 puncte.

În caz de egalitate între concurenţi, se vor trage focuri de baraj în condiţiile stabilite de juriu, înainte de începerea concursului la fiecare etapă.


 5. CALENDARUL COMPETIŢIONAL


Etapa pe filiale/cluburi se desfăşoară până la 15 iunie;


Etapa pe asociaţii se desfăşoară până la 15 iulie;


Etapa zonală se desfăşoară până la 15 august, conform zonelor stabilite.


Etapa naţională se va desfăşura până la 15 septembrie, la o dată comunicată, în timp util, de A.G.V.P.S. din România.  

Etapa naţională se va organiza în locaţiile uneia dintre asociaţiile organizatoare a  etapei zonale, care are condiţii corespunzătoare, la alegerea A.G.V.P.S. din România.


Se va evita organizarea a două etape naţionale succesive pe acelaşi poligon.








Consiliul A.G.V.P.S. din România

